
Este o realitate evidentă faptul că religia creştină, Biserica a apărut 
şi s-a extins în toată lumea potrivit mandatului evanghelizator al 
Mântuitorului lisus Hristos într-un context religios pluralist. Astfel şi 
Israelul istoric, poporul ales al Vechiului Testament, a primit mesajul 
făgăduinței mesianice în perspectiva universalismului, într-un context 
pluralist religios de care trebuia să se apere pentru că religiile erau ido- 
latre. De asemenea Biserica lui Hristos îşi exercită lucrarea mântuitoare 
convertind permanent oameni şi popoare la singurul Dumnezeu ade- 
vărat (In 17,3). Astăzi, la 2000 de ani de creştinism, aproximativ 2/5 din 
populația planetei este creştină într-o diversitate confesională şi deno- 
minationalä ce ne invită şi trebuie să ne angajeze spre realizarea uni- 
tății Bisericii lui Hristos pentru că „există un Domn, o credință şi un 
Botez” (Ef4,4-6). 


1. Biserica şi religiile în Sf. Scriptură si la Sfinţi Părinţi ai Bisericii 


Biserica, de la început, prin Sfinţii Apostoli, prin urmaşii acestora, 
ierarhia sacramentală şi prin creştini cu o vocaţie misionară exceptio- 
nală s-a angajat în proclamarea Evangheliei la necreştini şi încorpora- 
rea, prin har şi credinţă, a celor ce primeau învăţătura creştină şi harul 
Sfintelor Taine, în Trupul tainic al lui Hristos, într-o extensie dinamică 
în timp şi spaţiu. 

Sensul evanghelizării era convertirea la Hristos printr-o argumen- 
tare religioasă, anume că sensul plinirii spirituale a oamenilor este 
Biserica lui Hristos. Discursul Sf. Pavel la Atena (Fap 17,23-31) este 
revelator în această privinţă! şi se poate surprinde în el, ca şi în alte 
texte pauline, existenţa a două axe mari, anume una a continuității şi 
una a discontinuităţii. Discontinuitatea accentuează noutatea radicală 
şi absolută a lui Hristos şi a Învierii prin care se creează ruptura de 
lumea religiilor vechi, idolatre, naturiste, o lume a păcatului şi a 
morţii, pe când continuitatea subliniază omogenitatea planului mântuitor 
al lui Dumnezeu care „a permis” până la Hristos manifestări religi- 
oase false chemând prin El, după Învierea Sa şi pogorârea Sfântului 
Duh, toate popoarele şi pe toţi oamenii la viaţa reînnoită şi reconcilia- 
tă cu Dumnezeu prin jertfa Fiului Său. Acest aspect al planului divin 
de mântuire, de viaţă înnoită a umanităţii în Hristos este exprimat, de 
asemenea, în viziunea ioaneică a Logosului ce „uneşte iconomia 
Cuvântului lui Dumnezeu (dabar) şi a Înţelepciunii divine (hokma) 
din Vechiul Testament, în a cărui teologie Cuvântul şi Înţelepciunea 
simbolizau automanifestarea lui Dumnezeu-lahve în acte şi cuvinte în 
istoria oamenilor”. Pentru a participa la misterul vieţii noi în Hristos, la 
viaţa spirituală adevărată oferită în actul autocomunicării, al autodă- 
ruirii divine a fost şi este necesară o decizie personală, o convertire 
radicală la Hristos, potrivit Scripturii, prin care omul părăseşte ceea ce 
este vechi, trecutul său păcătos şi se angajează plenar, total în comuni- 
tatea eclesialä, semn si sacrament al Împărăției lui Dumnezeu. De fapt, 
exemplele din Noul Testament ale convertirilor şi deciziilor pentru 
Hristos, începând de la Apostoli, Sf. Pavel şi cei convertiți în călăto- 
riile misionare relatate în prima istorie a Bisericii, cartea Faptele 
Apostolilor, din canonul Noului Testament, sunt ilustrative în acest 
sens. Acest model al convertirii la Hristos şi al încorporării harice, sa- 
cramentale în Trupul Său Tainic, Biserica, şi, implicit extensia 
acesteia în timp şi spaţiu, de fapt concretizare a tainei celei din veci 


Jacques Dupuis, Vers un theologie chretienne du pluralisme religieux, traduit de 
P'anglais par Olindo Parachini, Cerf, Paris, 1997, p. 81. 


Ibidem, p. 83. 

ascunse prin împreună lucrarea Sfântului Duh şi cea a membrilor 
Bisericii angajaţi în misiune, va continua în perioada patristică atât 
prin actele de mărturisire a lui Hristos, inclusiv jertfa vieţii, cât şi prin 
teologia creştină. Teologia creştină din primele secole, o hermeneu-tică 
a Revelatiei ce a culminat în Hristos, într-un context ce trebuia con- 
vertit la adevărul şi viaţa harică în Dumnezeu în comuniunea ecle- 
sială, oferă modele în ceea ce priveşte calea de urmat şi acţiunea creş- 
tinilor faţă de membrii religiilor necreştine. Deşi Părinţii Bisericii au 
descoperit valori pozitive în culturile necreştine (Clement Alexandrinul, 
Sf. Vasile cel Mare - Cuvânt către tineri, etc.), totuşi ei au condamnat 
vehement toate formele de politeism şi idolatrie, amintind permanent 
preceptul Decalogului (Ex 20,3-4). 


Având în vedere contextul ideatic cultural al primelor secole creş- 
tine, când concepte precum Logos sau corespondentul ebraic dabar 
erau utilizate şi vehiculate cum sunt astăzi conceptele ştiinţifice, scrii- 
torii creştini, confruntati cu filosofiile timpului lor, au articulat „prima 
sinteză” creştină ce accentuează funcţia cosmologică şi soteriologicä 
a Logosului. Această viziune se concretizează prin Logos-spermatikos 
la Sf. Iustin Martirul şi Filosoful (Apologia II 8,1), Logosul-Revelator 
al lui Dumnezeu la Sf. Irineu al Lyonului (Adversus Haereses, IV 
20,6-7) sau prin Logosul care venind de la Dumnezeu aduce oameni- 
lor cunoştinţa despre Dumnezeu (Stromate 5,12), deplină creştinilor 
prin Hristos, Logosul însuşi al Tatălui ce pregăteşte urechile pentru 
Evanghelie atât prin Lege şi profeti cât şi prin filosofia grecească 
(Stromate 6,6). Totuşi, primii Părinţi şi scriitori creştini, încercând să 
stabilească conexiuni între o teologie naturală şi Revelația ce culmi- 
nează şi se împlineşte în Hristos au înţeles sensul absolut al acesteia şi 
implicit convergenta oricărei concepţii şi experienţe religioase spre 
Hristos şi Biserica Sa. În acest scop, Sf. Irineu arată că Hristos „a adus 
toată noutatea, aducându-se pe Sine Însuşi” (Adversus Haereses IV 
34,1). Ideea va fi reluată de alți Părinţi ai Bisericii iar această noutate 
stă la temelia Bisericii în afara căreia, aşa cum spunea Sf. Ciprian nu 
există mântuire: „Extra Ecclesiam nulla salus”. Expresia celebră a 


* Ibidem, p. 93. 

Sf. Ciprian a generat şi generează diverse interpretări şi atitudini mer- 
gându-se până acolo încât Biserica să fie catalogată ca rigidă, into- 
lerantă, închisă în sine, exclusivistă. 


De aceea expresia trebuie înţeleasă în contextul ei istoric pe de o 
parte, anume al unei reacţii juste față de ereziile şi apostaziile unei 
perioade de persecuții împotriva Bisericii, iar pe da altă parte valoarea 
expresiei este permanentă pentru că, aşa cum nuanţa teologul Y. Congar, 
acest adevăr comportă două asertiuni: 1) Biserica este singura insti- 
tutie creată şi mandatată de Dumnezeu pentru a oferi oamenilor mân- 
tuirea în lisus Hristos, şi 2) Biserica a primit de la Întemeietorul ei, 
Domnul lisus Hristos, tot ceea ce îi trebuie pentru a aduce mântuirea 
întregii umanităţi”. 


În acest sens Biserica şi-a înţeles misiunea ei soteriologică în 
istorie şi a proclamat adevărul dumnezeiesc al vieții, al existenţei oa- 
menilor chemaţi la părtăşia vieţii dumnezeieşti (2 Pr 1,4). Ea a făcut 
misiune externă, convertind neîncetat oameni şi popoare la Evan- 
ghelie, extinzându-se astfel în toată lumea, proclamând şi adorând în 
Hristos pe Dumnezeu cel întreit în Persoane, Creatorul şi Mântuitorul 
întregii lumi printr-o lucrare de inculturatie a Evangheliei, de indige- 
nizare a credinţei prin expresii mai mult sau mai puţin viabile în 
istoria creştină (F. Xavier, M. Ricci, de Nobili, etc.). 


2. Relaţia dintre Biserică şi religii astăzi 


Sensul clasic al misiunii creştine constă în convertirea necreş- 
tinilor la Hristos şi integrarea acestora în comuniunea Bisericii prin 
extinderea acesteia în urma activităților misionare: evanghelizare, 
mărturie creştină şi viaţă spirituală prin primirea sacramentelor, sau 
slujire socială în noi teritorii din lume. Secolul nostru aduce o schim- 
bare de paradigmă faţă de această teorie şi practică misionară, schim- 
bare generată pe de o parte de un nou Weltanschaung constituit din 


4 Y. Congar, L'Église, sacrament universal du salut în „Église vivante” 17 (1965), p. 


354 la J. Dupuis, op.cit., p. 155. 

datele ştiinţei, ale unui pozitivism filosofic de tip Wittgenstein sau ale 
deconstructiei filosofice de tip Derrida şi, pe de altă parte, de noua 
conştiinţă de sine a religiilor vii de astăzi care după perioada colonia- 
lismului occidental şi-au revizuit atitudinea şi față de creştinism. 
Aceasta face ca sensul misiunii creştine să se reducă uneori la un 
dialog cu reprezentanţii celorlalte religii, la un moratoriu al misiunii 
şi, de ce nu, la un misionarism al religiilor orientale în Occidentul 
care altădată se declara creştin. Pentru unii dintre contemporanii 
noştri adevărul creştin este şi el unul relativ. Creştinismul nu mai 
poate fi atât de exclusivist şi mai mult, aşa cum arăta teologul J.S. 
O’Leary ,,deconstructia aduce propoziţiilor religioase o dublă rană. 
Dacă sensul enuntului devine instabil prin înscrierea sa în rețelele 
arhi-scriiturii, această instabilitate trebuie, de asemenea, să afecteze şi 
judecata de adevăr asupra unui astfel de enunţ. Astfel, rănii cauzate 
prin diseminare, pe planul sensului se adaugă cea a unei anumite 
incapacitäti de a demonstra adevărul religios” prin „imposibilitatea 
scrutării referintei”®. Deşi teologul, preotul sau binecredinciosul creştin 
cunosc pe Hristos şi întru El experiază relația haricä cu Dumnezeu, şi 
nimic nu poate despărți de dragostea lui Hristos, totuşi diversele 
discursuri de astăzi ne determină la o reflecţie creştină asupra situaţiei 
spirituale a timpului nostru care de la facticitatea pluralismului religios 
dintotdeauna, cunoaşte o ideologizare a acestuia, prin relativizarea 
adevărurilor de credinţă creştine. 


Misiologul David Bosch” enumeră trei elemente, care au dus la 
această situaţie, ce s-au semnalat în plan misiologic începând cu 
Conferinţa internațională misionară de la Tambaram-India (1938) şi 
ulterior, în relaţiile dintre Bisericile Occidentale şi Bisericile mai 
tinere, minoritare într-un context majoritar necreştin. Aceste trei ele- 
mente sunt: 


Joseph S. O’Leary, La verité chrètienne à l’âge du pluralisme religieux, Cerf, Paris, 
1994, p. 129 


* Ibidem p. 125. 


David J. Bosch, Dynamique de la mission chrètienne. Histoire et avenir des modéles 
missionaires, Haho, Karthala, Labor et Fides, Lome, Paris, Genève 1995, p. 640-646. 

1. Exclusivismul Bisericilor Occidentale faţă de celelalte religii 
al căror sens dispare o dată cu venirea lui Hristos şi a Bisericii. 

2. Împlinirea religioasă, spirituală a umanităţii prin creştinism, 
toate celelalte căi religioase cunoscute de umanitate fiind în perspectiva 
teologiei creştine doar ceea ce generic se numeşte „preparatio evange- 
lica”. Apariţia unor teologii liberale şi a istoriei comparate a religiilor, 
modele spirituale necreştine fascinând pe unii dintre occidentali, au 
făcut ca şi creştinismul să fie considerat de unii ca o religie între cele- 
lalte, fără nimic supranatural din moment ce toate religiile sunt, în 
perspectiva unor direcții ale sociologiei religiilor, creaţii ale omului. 


3. Relativismul influenţat şi favorizat de spiritul iluminismului 
de filosofi precum G.E. Lessing, A. Schopenhauer, G. W. Leibnitz, 
H. de Cherbury, a creat o viziune rationalistä ceea ce a dus şi la o 
înțelegere istoricistă şi moralistă a persoanei lui Hristos, la un 
„umanism hristologic”* în care Hristos este un om printre oameni si 
nicidecum Dumnezeu-Omul care ne mântuieşte eternizând pe om în 
Împărăţia lui Dumnezeu. Având în vedere procesul de globalizare, o 
piaţă unică, un adevăr unic etc., există ideea creării unei „teologii mon- 
diale” aşa cum preconiza W. Cantwell Smith de la Harvard” printr-un 
teocentrism, având în vedere că de fapt toate religiile vorbesc despre 
Dumnezeu, se raportează la Dumnezeu. 


La aceste interpelări ale timpului nostru teologia şi Bisericile, 
diverşi teologi oferă soluţii prin care de fapt se salvează misterul lui 
Hristos şi particularitatea Bisericii Sale ca împlinire a aspiratiei reli- 
gios-morale şi spirituale a umanităţii. Am putea exemplifica prin 
câţiva teologi care au evidenţiat faptul că Hristos şi Biserica Sa, creş- 
tinismul este religia revelată diferită de religiile Cosmice (Jean 
Danielou) sau „axa planului mântuitor al lui Dumnezeu (Henry de 
Lubac), Hristos fiind „Universalul Concret” (Hans Urs von Balthasar). 


8: P, Schoonenberg, Il est le Dieu des hommes, traduit du néerlandais par M. Claes, Cerf, 


Paris, 1973, p. 64. 


W. Cantwell-Smith, Towards a World Theology: Faith and the Comparative History 
of Religion în L. Swidler editor Toward a Universal Theology of Religion, Orbis 
Books, Maryknoll, New York, 1987, p. 51-72 la J. Dupuis, op. cit., p. 15. 

De asemenea, unii teologi vorbesc de o prezenţă tainică a lui 
Hristos în celelalte religii, poziție oarecum apropiată de concepția scrii- 
torilor bisericeşti amintiţi mai sus; K. Rahner şi „creştinismul anonim”, 
R. Panikkar şi „Hristos necunoscut”, H. Kiing şi religiile „Căi de 
mântuire”, Gustave Thils şi religiile ca ,,medieri ale mântuirii”! . 


Teologii ortodocşi sunt radicali în această privinţă, iar o poziţie ca 
atare este exprimată şi de A. Schememann care spunea că „Ortodoxia 
nu cunoaşte decât două căi: credinţa adevărată şi erezia, fără compro- 
misuri. De aceea trebuie căutat adevărul şi unitatea este consecința 
firească a adevărului”! Biserica Ortodoxă, de asemenea, nu acceptă 
limbajul inclusivist al unei teologii ecumenice ce eludează dogmele 
Bisericii întemeiate pe Revelatie, această atitudine manifestându-se cu 
prilejul unor simpozioane ecumenice şi la ultima Adunare generală a 
C.E.B. la Harrare. Dialogul interreligios este o problemă pentru 
Biserică astăzi, având în vedere civilizaţia actuală şi totuşi Biserica este 
şi trebuie să fie fidelă Domnului ei, Mântuitorul Hristos, aşteptând pe 
cei care doresc să-L cunoască şi să-L iubească în comuniunea dreptmă- 
ritoare şi lăsând lui Dumnezeu judecata absolută despre credincioşii 
celorlalte religii. 


3. Metodologie în relaţia cu necrestinii 


Documentul misionar ecumenic „Misiune şi Evanghelizare” cu 
limitele lui ne invită la un praxis creştin autentic care să devină o 
motivaţie de creştinare pentru toţi oamenii după îndemnul lui Hristos 
(Mr, 5,16). 


În capitolul Mărturie printre oamenii de alte credinţe religioa- 
se, documentul certifică existenţa unui pluralism religios în lume, o 
realitate de altfel ce se poate identifica în întreaga istorie umană. Mu- 
tatiile social-politice şi economice din „societatea deschisă” au dus la 


10 J. Dupuis, op. cit., p. 200-237. 


1! The Ecumenical Movement, The Churches, The World Concil of the Churches, Geneva 
1995, p. 49. 

o coexistentä între oameni ce aparțin unor diverse orizonturi reli- 
gioase. Creştinii coexistă în mediul lor consacrat de o istorie creştină 
bimilenară cu oameni de alte religii, cu alte concepţii filosofice şi reli- 
gioase cu care comunică, respectându-le propria lor tradiție religioasă 
pe care aceştia o contextualizează într-un spaţiu unde sunt nevoiţi să-şi 
ducă existenţa cotidiană, rupti de ansamblul tradiţiei lor. De aceea da- 
toria creştinilor este de a transmite mesajul Evangheliei, al mântuirii 
oamenilor de către Dumnezeu în lisus Hristos fiecărui om şi fiecărui 
popor. „Creştinii mărturisesc în contextul unei vecinätäti alcătuite din 
oameni care împărtăşesc alte convingeri religioase şi ideologice”!”, 
aceasta datorită liberei circulații a oamenilor şi a ideilor. De aceea, cu 
toate deosebirile interconfesionale între creştini, mărturia lor trebuie să 
fie unică spre a convinge pe necrestini, pe cei atei sau indiferenți 
religios „despre prezenţa lui Dumnezeu în Hristos” şi despre mântui- 
rea prin El”. Temeiul absolut al acestei mărturii decurge din convin- 
gerea absolută că Dumnezeu este Creatorul întregului univers şi că El 
s-a lăsat mărturisit cu adevărat în orice timp şi în orice loc prin Duhul 
Sfânt. Creştinii sunt invitaţi la unire cu cei de alte credinţe spre a reali- 
za „comunităţi ale libertăţii, păcii şi respectului reciproc”.!* Experienţa 
creştină poate fi îmbogățită prin întâlnirea cu membrii altor comunități 
religioase ce manifestă zelos convingerile lor, prin credinţă vie şi 
mărturie puternică. De aceea, încheie documentul ecumenic, „vocaţia 
misionară a Bisericii şi chemarea ei evanghelizatoare nu va rezista în 
confruntarea cu realităţile grele ale vieţii cotidiene dacă nu este susti- 
nută de credinţă, o credinţă întemeiată pe rugăciune, contemplare şi 
adorare” ce încorporează activ în Hristos prin lucrarea Duhului 


Ecumenical Afirmation: Mission and Evangelisation, 41, in International Review of 
Mission, 71.284, (october 1982). 


15 Ibidem 42. 
14 Ibidem 44. 
15 Ibidem 47. 

Sfânt umanitatea şi care este cea mai mare binecuvântare a Împărăției 
a a ù ` Le i? saui 
lui Dumnezeu si motivația misionară esențială. 5 


Textul ecumenic, chiar dacă proclamă unicitatea lui Hristos si dă 
mărturie despre lucrarea în lume a Duhului Sfânt, Duhul adevărului per- 
ceput tainic, dar activ, lucrător în Biserică, instituția mântuirii, relati- 
vizează în acelaşi timp specificul creştin prin propunerea unei viziuni 
religioase universale teocentrice. De fapt toate religiile proclamă exis- 
tenta lui Dumnezeu si în practica religioasă propun experierea divinu- 
lui, indiferent de modul cum acesta este înțeles. Pentru reconcilierea 
între oameni, de atâtea ori antrenați în conflicte generate de diferențe 
religioase, culturale si etnice, există cercuri interesate în a se ajunge la 
„O comuniune” interreligioasä, mai ales că în sens biblic „adevărul nu 
este propozitional, ci relaţional”"”, eludându-se dimensiunea dogmati- 
că a adevărului creştin spre a se ajunge la un fel de super-religie ce 
conciliază toate tezele şi crezurile religioase ale umanităţii. Acest mo- 
del religios este însă un sincretism inacceptabil, o direcţie periculoasă 
din perspectivă creştină în general şi ortodoxă în special. 


lé R, Panikkar, Le dialogue intrareligieux, traduit d'americain par Josette Gennaoui, 
Aubier, Paris 1985, p.46. În viziunea lui Panikkar există patru atitudini faţă de 
adevărul interreligios: exclusivismul, inclusivismul, paralelismul şi interpenetrarea, 
p.20-29. Urmând tradiţiei ortodoxe, combinarea unor elemente doctrinare aparţinând 
unor tradiţii religioase deosebite este un sincretism inacceptabil, iar atitudinea justă 
este cea a evanghelizării necreştinilor sau în cazul refuzului acestora, o coexistentä 
paşnică, o colaborare în structura societăţii pentru promovarea binelui obştesc; cf. J.M. 
Aubert / G. Couvreur, Mission et Dialogue inter-religieux, Faculté de Théologie de 
Lyon, Lyon 1990, p.150, propune solutia pluralismului religios, adicä de la 
exclusivism la pluralism după trecerea în revistă a unor metode folosite până acum: a) 
Hristos împotriva religiilor (secolele V-XVI); b) Hristos în religii (creştinii anonimi, 
Vatican II); c) Hristos deasupra religiilor, dar celelalte religii nu trebuie să contrazică 
mesajul central al creştinismului (H. Kiing); d) Hristos cu religiile - teologiile 
pluraliste, teocentrice cu hristologie non-normativă (P. Knitter, J. Hick, R. Panikkar). 
Se propune astfel depăşirea hristologiei normative şi a ecleziologiei inclusiviste, ceea 
ce este erezie şi apostazie din punct de vedere ortodox. 


S.J. Samartha, Courage for Dialogue. Ecumenical issues in interreligious relationships, 
W.C.C. Geneva 1981, p.11. Însă limbajul teologic este informativ şi descriptiv, un 
adevăr obiectiv şi permanent în discursul propozitional cognitiv cf. Stephen W. Need, 
Language, Metaphor and Chalcedon. A Case of theological Double Vision, în 
„Harvard Theological Review”, 88-2, april 1995, p.238. 

După cum spunea S.J. Samartha, modelul teologic şi ecumenic 
sincretist este periculos din următoarele motive: 

a) nu poate fi fabricată o religie sintetică universală; 

b) crearea unei religii, a unei credinţe mondiale nu este o 
alternativă la conflictul religios; 

c) orice religie profetică îşi va apăra integritatea sa spirituală 
împotriva tentatiilor de a o folosi pentru scopuri umane oricât de bune 
ar fi acestea!5. 

Religia este expresia relaţiei omului cu Dumnezeu, ființa absolută, 
creatoare şi mântuitoare a lumii indiferent de modul cum este perce- 
pută în religii divinitatea. Creştinismul crede şi mărturiseşte că în 
Iisus Hristos Dumnezeu s-a revelat plenar umanităţii care trebuie să 
se întoarcă de la adorarea altor dumnezei, de fapt concepte umane 
despre singura divinitate, la Dumnezeul Treimic închinat, experiat şi 
mărturisit în Biserica Fiului lui Dumnezeu întrupat, care trebuie să se 
extindă în toată lumea prin propovăduirea Evangheliei, convertirea 
tuturor şi comuniunea harică într-o diversitate compatibilă cu adevă- 
rul unic revelat şi cu multiplele culturi planetare. Cu toate că asistăm 
la un proces de unificare şi globalizare, la crearea unei similitudini 
exterioare prin industrializare, tehnologizare, informatizare, în conşti- 
inta lor oamenii poartă şi actualizează crezurile lor religioase în tra- 
ditia proprie, iar cei care au pierdut credinţa religioasă datorită 
ideologiilor atee sau consumiste şi hedoniste caută noi forme de reli- 
giozitate, încât putem vorbi mai curând de „un pluralism religios şi 
cultural decât de o cultură mondială monoliticä” ”. De aceea unitatea 
creştină este necesară în mod absolut pentru misiunea Bisericii ce este 
articulată în lucrarea lui Dumnezeu Însuşi pentru mântuirea oamenilor 
prin Hristos. Principiile hristologic şi ecleziologic sunt esenţiale măr- 
turiei creştine şi de aceea înlocuirea, substituirea acestora cu un prin- 
cipiu şi o viziune teocentrică pentru realizarea unităţii religioase a 
omenirii, este riscantă, periculoasă şi e mai curând o încercare sincre- 
tistă de a relativiza şi ulterior a elimina pe Hristos şi Biserica Sa. Mai 


'5 Ibidem, p.26. 
9 Ibidem, p.27. 

mult, este surprinzătoare afirmaţia secretarului general al C.E.B., 
Konrad Raiser care spune că „scopul mişcării ecumenice poate fi nu 
unitatea Bisericii în sensul îngust, ci trebuie să fie unitatea omenirii în 
dreptate şi pace” prin realizarea păcii lui Dumnezeu - Shalom -, redes- 
coperire a ecumenismului, „bază pentru înţelegerea unităţii şi sens al 
misiunii creştine”. Se observă astfel o îndepărtare de hristologia şi 
ecleziologia tradiționale. Această viziune duce, aşa cum afirmă 
autorul, la „o polarizare ecumenică” printr-un „ecumenism eclezial” 
pe de o parte fidel Traditiei Bisericii şi mărturisitor al lui Hristos - Fiul 
lui Dumnezeu întrupat - şi un „ecumenism secular” preocupat de 
relaţii interumane juste, de o colaborare economico-financiară şi co- 
mercială globală, de problemele ecologice”!. Ecumenismul secular 
propune „0 înţelegere holistä şi dinamică a religiei”, a religiei desigur 
în interpretarea sociologică ca fenomen pur uman şi o coexistentä 
umană într-un mediu pluralist religios. De asemenea ecumenismul 
secular propune şi o hristologie concretă, imanentă, nu metafizică şi 
teologică, adică nu credinţa în divinitatea lui lisus Hristos ca a doua 
persoană a Sfintei Treimi, ci o hristologie narativă şi morală ce „recu- 
noaste şi dă mărturie despre purtarea de grijă iubitoare şi eliberatoare 
a lui Dumnezeu în firea umană a lui Hristos pentru toţi şi mai ales 
pentru cei depärtati de Dumnezeu””?. 


A reduce însă misiunea creştină şi viaţa în Hristos doar la social, 
ceea ce este de altfel inerent în Biserica lui Hristos şi în istoria creş- 
tină, pentru că Biserica are o componentă socială, a elimina dimensiu- 
nea soteriologică şi sacramentală a creştinismului este însă inacceptabil 
din punct de vedere ortodox şi înseamnă „a înghiţi Împărăţia lui Hristos 
în împlinirile imanente ale evoluţiei istorice”, adică „a transforma 
teologia într-o filosofie monistă a istoriei, mai aproape de Hegel şi 


Marx decât de profeţii Bibliei”. 


% Konrad Raiser, Ecumenism in Transition, A Paradigme Shift in the Ecumenical 
Movement, W.C.C. Publications, Geneva 1994, p.8-9. 

2 Ibidem. 

* Ibidem, p.58-59. 


* Peter Bayerhaus, Mission and Humanisation în IRM, LX (237), january 1971, p.19. 

În ecumenism este necesar însă un „dialog teologic fără deviatie 
unilaterală”, un dialog în care „trebuie să progreseze strâns unit sacra- 
mentalul şi ecleziologia”?*, aceasta cu atât mai mult cu cât mişcarea 
ecumenică se vrea şi un dialog interreligios prin descoperirea „semni- 
ficatiei teologice a celorlalte religii”, de fapt expresii ale dimensiunii 
esenţiale existenţei umane, aceea de „homo religiosus” . Astfel toate 
religiile au o dimensiune soteriologică şi potrivit criteriilor misiologice 
actuale de a respecta pluralismul cultural al umanității, lisus Hristos 
trebuie proclamat în funcție de aria misionară, respectiv ca „Elibera- 
torul” în America Latină, ca „Taraka” sau „Călăuzitorul de dincolo de 
rău” în Asia sau „Marele strămoș” în Africa”. Speranţa religioasă a 
umanităţii trebuie directionatä şi focalizată spre Hristos iar în contex- 
tul actual religios uman, religiile necreştine pot fi interpretate ca „teolo- 
gii ale aşteptării lui Hristos”, cel ce transfigurează culturile, fiind în 
acelaşi timp deasupra tuturor culturilor.” De aceea, după cum spune 
teologul L. Newbegin, deşi dialogul interreligios este introdus ca o 
alternativă la evanghelizare, totuşi dialogul nu e un substitut, ci o 
preconditie a evanghelizării”*, aceasta pentru că din punct de vedere al 
Revelatiei, al teologiei şi spiritualității creştine, fundamentul ontic 
absolut este Dumnezeu-Treime Creatoare, Mântuitoare şi Sfintitoare a 
omului şi a lumii, a cosmosului întreg, revelată deplin în Hristos şi 
mărturisită de Biserica Sa, Trupul Său tainic extins în umanitate spre 
a mărturisi prin Duhul Sfânt neîncetat iubirea Sa dumnezeiască ce 


24 André de Halleux, Foi, Baptême et Unite în „Irenikon” 2/1988, p.187. 


* Eugene Hillman, Evangelism in a wider Ecumenism. Theological grounds for Dialogue 


with other religions în „Journal of Ecumenical Studies”, vol.12, nr.1/1975, p.8. 


2 Simon E. Smith, Creating a New Missiology for the Church în „Missiology” X, 1/1982, 
p.99; Mariasusai Dhavamony, The Christian Theology of interreligious Dialogue în 
„Studia missionaria”, vol.43/1994, cu tema Interfaith Dialogue, p.68; Idem, Theologie 
des religions în Dictionnaire de Théologie fondamentale, p.1120-1134; Claude Gefré, 
La place des religions dans le plan du Salut în , Spiritus”, fevrier 1995. 


John J. McDermott, Christ and Culture, în „Studia missionalia”, vol.44/1995, Incultu- 
ration, Gospel and Culture, p.102. 


27 


% L, Newbegin, Religions Pluralism; a Missiological Aproach în „Studia Missionalia”, 


vol.42/1993, Theology of Religions, p.237. 

eternizeazä umanitatea. De aceea ecumenismul creştin trebuie să 
realizeze unitatea creştină în Hristos şi de asemenea unitatea întregii 
lumi în Hristos pentru că nu este alt adevăr religios şi spiritual absolut 
decât cel descoperit de Dumnezeu Însuşi şi „orice altă propunere 
pentru unitatea omenirii, până ce nu specifică explicit centrul acelei 
unităţi, are ca centru implicit sinele celui ce propune”. A propune un 
model teocentric pentru unitatea religioasă a umanităţii, potrivit căruia 
toate religiile sunt căi spre unicul centru divin“, inclusiv creştinismul, 
este o apostazie de la Hristos. Pe de altă parte nu putem fi de acord că 
bogăţia spirituală imensă a iudaismului, islamismului, hinduismului, 
budismului, confucianismului, taoismului sau a religiilor africane pri- 
mitive „ar eroda plauzibilitatea exclusivismului creştin”! pentru că 
fermitatea credinţei în Hristos, dublată de experienţa spirituală şi mis- 
tică, absolut necesară pentru abordarea unui dialog interreligios, sesi- 
zează diferenţele între creştinism şi religiile sus-mentionate. Credinţa 
şi experienţa religioasă creştină este relaţia cu Hristos, unul din 
Treime, în asceză, rugăciune, bucuria inimii şi transfigurarea întregii 
persoane de iubirea pentru Cel invocat şi dorit, persoană ce se împăr- 
tăşeşte de harul lui Dumnezeu întru lumina taborică cea neapropiată. 
Idealul creştin, sfintenia, este piscul de pe care toate celelalte experienţe 
se află la o altitudine inferioară. 


Viaţa de sfinţenie în Hristos prin lumina Sfântului Duh este în 
acelaşi timp şi criteriul autenticităţii credinţei şi vieţii creştine de la 
care nu se poate abdica şi care este permanent temelia mărturiei şi 
jertfei pentru Hristos. De aceea rugăciunea ca dialog cu Cel ce se reve- 
lează credinciosului „este mijlocul de a fi în comuniune cu Dumnezeu”, 
iar cel ce se roagă „îl are în rugăciune pe Dumnezeu Însuşi în dialog 
cu el prin toate lucrurile si el însuşi ÎI vede şi ÎI înţelege pe Dumnezeu 


Ibidem, p.234. 


Paul Knitter, No other Name? A critical Survey of Christian Atittudes towards the 
World Religions, Orbis Books, Maryknoll, New York 1985, p. 154. 


The Myth of the Christian Uniqueness. Toward a Pluralistic Theology of Religions, 
John Hick and Paul F. Knitter Editors, Orbis Books, 1987, p.17. 

; 2) x ee . w : 
prin toate” . Misiunea creştină ecumenică prin „trecerea de la ecume- 


nismul creştin la ecumenismul ecumenic”, o autentică trecere a Rubi- 
conului, desigur „un Rubicon teologic”34 prin dialogul cu celelalte reli- 
gii şi mai ales prin disponibilitatea înscrierii în ecuaţia Atena-lerusalim 
a necunoscutei Benares””, trebuie să se întemeieze pe Revelația divină 
cuprinsă în Sfânta Scriptură, pe teologia trinitară şi înţelegerea perso- 
nalistă şi ontologică a misterului divin, pe experienţa spirituală şi di- 
mensiunea eclezială a mărturiei creştine, a vieţii în Hristos care singur 
mântuieşte şi eternizează umanitatea înnoită şi transfigurată prin harul 
Sfântului Duh. Astfel „teologii ortodocşi au accentuat întotdeauna 
superioritatea doctrinei ortodoxe despre Dumnezeu unul în fiinţă şi 
întreit în persoane, cum ni s-a descoperit El prin Fiul lui Dumnezeu 
întrupat, precum şi superioritatea doctrinei hristologice şi soteriolo- 
gice a Bisericii ortodoxe faţă de învăţătura altor religii despre înteme- 
ietorii lor şi despre aspectele „soteriologice ale lucrării divine în 
lume”. Nu se poate accepta în contextul apropierii creştinismului de 


” Pr. Dumitru Stăniloae, Rugăciunea lui Iisus si experiența Duhului Sfânt în româneşte 


de Marilena Rusu, Editura Deisis, Sibiu 1995, p.33; cf. Arhim. Sofronie, Mistica 
vederii lui Dumnezeu, p.247. „Calea noastră către cunoaşterea lui Dumnezeu nu vine 
decât prin credinţa în cuvântul lui Hristos. Această credinţă coboară mintea noastră în 
inimă, cuprinsă de flacăra iubirii către Hristos”, p.247; cf. Walter Kasper, Le Dieu des 
chretiens traduit d'allemand par Morand Kleiber, Les Editions du Cerf, Paris 1985. 
„După convingerea creştină autointerpretarea unicului mister al lui Dumnezeu se 
împlineşte şi se recapituleză în lisus Hristos; El este auto-comunicarea divină în 
Persoană, misterul divin manifestat. Această autocomunicare a lui Dumnezeu ni se 
face prezentă prin Duhul Sfânt”. p.195. De asemenea, continuă Kasper, „revelarea 
misterului divin este revelarea misterului mântuirii noastre, el este adevărul mântuitor 
fundamental şi central al credinţei creştine”, p.198; Paul Evdokimov, Prezența 
Duhului Sfint în Tradiţia Ortodoxă, traducere, prefaţă şi note de Pr. dr. Vasile Răducă, 
Editura Anastasia, Bucureşti 1995. 


Raymond Panikkar, The Unknown Christ of Hinduism, Darton Longman, Tod, London 
1964, p.59. 


* The Myth of Christian Uniqueness, p.16. 
35 


33 


Les spiritualités au carrefour, p.105; cf. J.A. Cuttat, Expérience chrétienne et 
spiritualité orientale, Desclée de Brouwer, Paris 1967. 


36 Pr. asist. Alexandru I. Stan, Biserica ortodoxă si religiile necrestine. Consideraţii istorice, 


teologice şi ecumeniste, teză de doctorat, în „Ortodoxia” XXXVI (1984), nr.3, p.366. 

religiile orientale, de exemplu mai ales de budism sau taoism, o 
concepție teologică ce relativizeazä Treimea Persoanelor si experiența 
iubirii ca relație interpersonală între Dumnezeu şi om în Hristos, 
Logosul întrupat, printr-o „de-ontologizare si o de-personalizare”? a 
lui Dumnezeu în sensul vidului filosofiilor orientale sau a unei deve- 
niri permanente de tip panteisto-monist ce anulează istoria Bisericii si 
dimensiunea ei sacramentală si soteriologică în timpul umanității 
răscumpărate de Hristos ce inaugurează Împărăția lui Dumnezeu. De 
aceea Hristos, Logosul întrupat al Tatălui reprezintă Revelația unică 
si deplină a lui Dumnezeu si El este Mântuitorul tuturor oamenilor si 
nu numai al creştinilor, în a căror viață se realizează bogăţia lui 
Hristos în dinamica vieţii umane ce creează în istoria mântuirii Trupul 
Său mistic prin care Dumnezeu împlineşte voinţa Sa eternă de a fi 
una în har cu umanitatea. Definirea hristologiei în Sinoadele ecumenice 
constituie „reflecția Bisericii asupra unicitätii lui Hristos”? şi defi- 
nițiile hristologice „au slujit proclamarea Revelatiei de către Bise- 


E ws A îi A . E 
ricä”"" şi misiunea acesteia în lume, ceea ce aceasta trebuie să facă 


37 Raimundo Panikkar, The Silence of God. The Answer of Buddha, Orbis Books, 
Maryknoll 1989, p.125; cf. Donald W. Mitchell, Spirituality and Emptiness. The 
Dynamics of Spiritual Life in Buddhism and Christianity, Paulist Press, New-York 
1991, vede în creaţie o kenoză a Tatălui, în căderea în păcat kenoza negativă a 
umanităţii, în mântuire kenoza Fiului, în sfințire - kenoza Sf. Duh, în viaţa spirituală a 
oamenilor, kenoza individuală şi a umanităţii într-un proces de naştere a lui Dumnezeu, de 
către fiecare om printr-o „marianizare existențială”, ceea ce e „mai aproape de pan- 
teism”, p.190-191; John Cobb jr./Christopher Ives Editors, The Emptying God. A 
Buddhist-Jewish-Christian Conversation, Orbis Books, Maryknoll 1990. M. Abe 
printr-o interpretare forţată a kenozei lui Hristos propune „nimicul absolut ca funda- 
ment esenţial”, p.17; John P. Keenan, The Meaning of Christ. A Mahayana Theology, 
Orbis Books, Maryknoll, New-York 1989, p.233-238, identificä pe lisus cu vidul si El 
ar fi gol de orice esenţă care ar putea să-L definească. De aceea atât hristologia simplă 
cât şi cea înaltă ar putea fi depăşite de o hristologie relationalä în care lisus este 
înţelesul ultim întrupat în circumstanţele contingente. 


*% Rev. Grégory Huntingdon Carruthers S.J., The Uniqueness of Jesus Christ, in the Theocen- 


tric Model of the Christian Theology of World Rligions, An Elaboration and Evalua- 
tion of the position of John Hick, Universita Gregoriana Editrice, Roma 1988, p. 22. 


3 Ibidem, p.366. 

întotdeauna, indiferent de contextul istoric. În acest sens, dialogul 
interreligios, după cum spune misiologul David Bosch, nu este un 
substitut pentru misiunea creştină, iar angajarea în dialog trebuie să 
continue cu evanghelizarea, cu convertirea la Hristos şi viaţa evan- 
ghelică, premise ale Împărăției lui Dumnezeu ce va veni dar care este 
deja experiată în dimensiunea eclezială în Trupul tainic al lui Hristos 
ce deschide spre eshaton”!. 


Cu toate că lumea în general şi Bisericile creştine în special 
caută dialogul, apropierea şi experiază nostalgia unităţii, paradoxal 
există o mişcare prozelitistă puternică ce vrea să se substituie Bisericii 
şi creştinismului tradiţional, alimentată de factori multipli, mişcare ce 
trebuie înţeleasă ca o sfidare la spiritul ecumenist al vremii şi, mai 
mult, ca o încercare de a dizolva credinţa şi experienţa pneumatică 
bimilenară în Hristos a Bisericii şi a membrilor ei. 


Concluzii 


A fi creştin indiferent de locul sau poziţia în Biserică înseamnă 
a fi ucenic al lui Hristos, fiu haric al lui Dumnezeu angajat prin 
credinţă, ca relaţie cu Persoana lui Hristos şi mărturisitor al adevă- 
rului dogmatic al Bisericii în orice context. 


Dialogul cu membrii celorlalte religii trebuie să ducă de fapt la 
evanghelizarea lor, spre a fi convertiți la Biserica lui Hristos. Dacă nu 
se reuşeşte acest lucru, dialogul va exclude domeniul religios, cu 
respectarea demnităţii umane a fiecăruia şi colaborarea pentru pace, 
dreptate socială, bine comun. 


Credincioşii creştini trebuie să fie conştienţi de identitatea lor 
eclesială exprimată la nivel parohial, parohia fiind în contextul Bise- 
ricii locale, mediul experierii vieţii harice şi mântuitoare în Hristos. 


+ David Bosch, op.cit., p.651-652; cf. Dr. Damaskinos Papandreou, Les Dialogues 


bilateraux de l'Église Orthodoxe avec les autres communiautes chrétiennes, în 
„Irenikon” 4/1982. „Toleranţa n-ar trebui să fie propriu-zis decât stare de spirit 
provizorie. Toleranta trebuie să conducă la recunoaştere. A tolera înseamnă de fapt a 
ofensa” (Goethe), p.470. 

Résumé 


Le texte présente un point du vue orthodoxe sur les relations des chrétiens 
avec les non-chrétiens inspirés par l’Écriture Sainte, écrivains et Pères de 
l'Église et par les textes œcuméniques récents. Le sens du dialogue inter 
religieux est la conversion, au Christ par évangélisation et l’administration 


des Sacrements vers l’incorporation dans l’église, signe et sacrement du 
Royaume. 


